माँ ने किया मोदी का विजय तिलक\nमोदी, अहमदाबाद में अपनी मां से मिले, मां ने अपने बेटे के माथे पर तिलक लगाया जहां उनके चारों ओर कई बच्चे खड़े थे.

मोदी ने माँ के बगल में बैठकर कुछ देर उनसे बातचीत की.

इसके बाद वह माँ के पाँव छूकर वापस निकले. उस समय उनकी माँ के घर के बाहर भाजपा कार्यकर्ताओं का हुजूम खड़ा हो गया था.

जैसे ही मोदी घर से निकले कार्यकर्ताओं और मीडिया ने उन्हें घेर लिया मगर मोदी सिर्फ़ हाथ जोड़ते हुए आगे बढ़कर कार में जा बैठे.

प्रतिक्रियाएँ

इस बीच चुनाव परिणामों और रुझानों के साथ-साथ राजनीतिक प्रतिक्रियाओं का सिलसिला भी शुरू हो रहा है.

भारतीय जनता पार्टी के वरिष्ठ नेता लालकृष्ण आडवाणी ने कहा है, ''ये मतदान भ्रष्टाचार, कुशासन और परिवारवाद के ख़िलाफ़ है. हिंदुस्तान के इतिहास में ऐसा चुनाव कभी नहीं हुआ, सभी दलों को सभी नेताओं को इससे सबक लेना चाहिए.''

कांग्रेस पार्टी के प्रवक्ता संजय झा ने बीबीसी हिंदी से ख़ास बातचीत में माना कि "पार्टी चुनाव प्रचार ठीक से नहीं कर पाई इसलिए ऐसा परिणाम सामने आया है."

भारतीय जनता पार्टी के अध्यक्ष राजनाथ सिंह ने ट्विटर पर बताया है कि उन्होंने फ़ोन पर नरेंद्र मोदी को बधाई दी है और इसे 'लैंडस्लाइड जीत' कहा है.

भाजपा के ही अन्य नेता प्रकाश जावड़ेकर ने कहा, "हम एग्ज़िट पोल से बेहतर प्रदर्शन करने वाले हैं, 300 से ज्यादा सीटें हासिल करने वाले हैं, देश में नरेंद्र मोदी की आँधी चल रही है."

आम आदमी पार्टी के नेता योगेंद्र यादव ने बीबीसी से बातचीत में कहा है, "आम आदमी पार्टी की चिंता सीटें जीतने की नहीं है लेकिन हमारी पार्टी इस लोकसभा चुनाव में एक राष्ट्रीय पार्टी के रूप में स्थापित हुई है जो बड़ी उपलब्धि है."

वहीं असम के मुख्यमंत्री तरुण गोगोई ने राज्य में कांग्रेस के ख़राब प्रदर्शन की ज़िम्मेदारी लेते हुए अपने पद से इस्तीफ़ा देने की पेशकश की है.

(बीबीसी हिन्दी के एंड्रॉएड ऐप के लिए आप 

यहां क्लिक कर सकते हैं. आप हमें 

फ़ेसबुक और 

ट्विटर पर फ़ॉलो भी कर सकते हैं.)

\n\ntl;डॉ:
भारतीय जनता पार्टी के प्रधानमंत्री पद के उम्मीदवार नरेंद्र मोदी शानदार जीत की संभावनाओं के बीच अपनी मां से मिलने पहुंचे हैं. इससे पहले मोदी ने ट्वीट किया, ''भारत की विजय. अच्छे दिन आने वाले हैं.''